དེ་བཞིན་སྤྱི་ལོའི་སྔོན་གྱི་ལོ་ཆིག་སྟོང་དགུ་བརྒྱའི་ཡས་མས་སུ་སྟོན་པ་གཤེན་རབ་མི་བོ་ཆེས་གདོད་མའི་བོན་གྱི་བསམ་བློའི་རྨང་གཞིའི་ཐོག་སྔར་བས་མི་སྤྱོད་དང་འཚམས་པའི་གཡུང་དྲུང་བོན་གྱི་བསྟན་པའི་སྲོལ་བཏོད་པས།སྐབས་དེར་གླུ་གར་རོལ་དབྱངས་ཀྱང་ལུགས་དེའི་དགོས་མཁོ་བཞིན་རྣམ་པ་གལ་ཆེན་ཞིག་ཏུ་གྱུར་སྟབས་དེའི་ཐད་འཕེལ་རྒྱས་སུ་ཕྱིན་ཡོད་པར།བོན་གྱི་ལོ་རྒྱུས་གླེགས་བམ་མི་ནུབ་མཚན་མདོ་སོགས་ལས་ལ་ལ་ཞིག་ནི་ཤོན་འཁྲབ་བོ།ལ་ལ་ཞིག་ནི་བྲོ་བརྡུང་ངོ་།ལ་ལ་ཞིག་ནི་གར་བྱེད་དོ།ལ་ཞིག་ནི་གླུ་དབྱངས་ལེན་ནོ།ཞེས་གསལ་བ་མ་ཟད།ཁྱད་པར་དུ་གཤེན་རབ་བླ་མ་ཐུགས་བརྗེའི་མངའ་བདག་ནི།མཐར་ལམ་བདེ་འབྱེད་སྟོང་གསུམ་ཡོངས་ཀྱི་དཔལ།།ཐུགས་ཀྱི་འོད་ཟེར་མ་རིག་མུན་པ་སེལ།མགུར་གྱི་དབྱངས་ཀྱིས་འཁོར་བའི་མྱ་ངན་སངས།།ཞེས་སྐབས་དེ་ཤེད་ནས་ཡོངས་སུ་དར་བའི་མགུར་གྱི་བྱུང་འཕེལ་ལོ་རྒྱུས་སྐོར་བསྡུས་པ་འདི་ཙམ་ཞིག་སྤྲོས་པར་བྱེད་པའི་སྤོབས་པ་ཁོ་བོ་ལྟ་བུའི་བློ་བརྟུལ་བ་དག་གི་སྤྱོད་བྱའི་འོས་སུ་མི་ཆེ་མོད།འོན་ཀྱང་འབྲེལ་ཡོད་ཚད་ལྡན་ཡིག་ཚང་ཁག་དང་སློབ་དཔོན་རིན་པོ་ཆེ་དག་གི་དྲི་མེད་གསུང་རྒྱུད་ལ་བརྟེན་ནས་གནད་འདིའི་ཐད་ཀྱི་ལོ་རྒྱུས་སྟོང་ཆ་་ཙམ་གསབ་ཅི་ཐུབ་བྱེད་པའི་འདུན་པ་དང་བཅས་བྲིས་པར་བྱས་པ་ལ།ཁོ་བོ་རང་ཉིད་ཀྱི་རིག་གནས་ཆུ་ཚད་དམན་ཁར།ལག་ལེན་གྱི་ཉམས་མྱོང་ཞན་པ་དང་ཐོས་བསམ་གྱི་འཇུག་པ་ལྷོད་པ་སོགས་ཀྱི་རྐྱེན་ལས་འགལ་འཁྲུལ་ཆད་གསུམ་ཅི་རིགས་ཡོང་ངེས་ཡིན་པ་ནི་གདོན་མི་ཟ་བས་གཟུ་བོར་གནས་པའི་དཔྱོད་ལྡན་དག་གི་རིན་བྲལ་དགོངས་འཆར་རྣ་བའི་དཔྱིད་དུ་འཇོ་བར་ཞུ།